Bya Job Nantakiika
OMUKAZI eyazaala omwana e Kenya, mu musajja gwe yalabira akaseera akatono bwe yali agenzeeyo okukyala asobeddwa eka ne mu kibira omwana bw’atandise okumukanda okumulaga kitaawe.
Viola Birabwa nga kati wa myaka 20 y’asuza nnyina Teopister Nansubuga ku tebuukye ng’amubanja kitaawe, maama gw’agamba nti takyamanyi bimufaako kubanga yamulabira akaseera katono bwe yali akyalidde muganda we eyali abeera e Kenya mu biseera ebyo.
Nansubuga agamba: Kitaawe wa Birabwa ye Benjamin Chalo enzaalwa y’e Kenya nga twasisinkana bwe nali ng’enzeeyo ku bugenyi ewa muganda wange Linda Namayanja e Kisumu ku kyalo Nyalenda mu 1993.
Linda Namayanja muganda wa Nansubuga eyabeeranga e Kenya ku kyalo Nyalunda e Kisumu.
Chalo yali maneja mu bbaala eyali eyitibwa Masaku e Nyalenda nti nnannyiniyo baali bamuyita Bob”.
Nansubuga agamba nti e Kisumu teyalwayo n’adda mu Uganda mu 1993 ng’olubuto lwa myezi esatu.
“Omwana ono namuzaalira muno mu Uganda era akuze okutuuka wano naye talabangako ku kitaawe era ne kitaawe naye talabanga ku mwana we kubanga omukwano gwali gwa kaseera katono nnyo nga ng’enze kukyala ne nvaayo mangu,” Nansubuga bwe yategeezezza.
Nansubuga bwe yali afaanana nga yaakagenda e Kenya ate ku ddyo bw’afaanana kati.
Nansubuga yagambye nti omwana ono amufuukidde ekizibu kubanga mukambwe nnyo eri banne era anyiiga buli kiseera.
Yagezaako okumuwa bakkojja be bamukuze nti naye eno teyalwayo n’avaayo n’akomawo e Wakiso ewa nnyina.
Muganda wa Nansubuga gwe yagenda okukyalira mu Kenya naye kati yavaayo dda era takyamanyi bifaayo. Asaba alina ky’amanyi ku musajja ono Benjamin Chalo amutuukirire.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn